Dopady COVID-19 na rodiny s deťmi s poruchou autistického spektra

Autori: Katarína Polónyiová1, Ivan Belica1,2, Hana Celušáková1, Katarína Janšáková1, Mária Kopčíková1,Žofia Szapuová1, Daniela Ostatníková1

1 Fyziologický ústav Lekárskej fakulty UK v Bratislave, Slovenská republika
2 Výskumný ústav detskej psychológie a patopsychológie, Bratislava, Slovenská republika

Cieľom nášho výskumu bolo porovnať dopad prvej a druhej vlny COVID-19 na duševné zdravie rodín s deťmi s poruchou autistického spektra (PAS) a neurotypickými deťmi. Zamerali sme sa predovšetkým na prevalenciu depresie, úzkosti a stresu u rodičov a maladaptívneho správania a spánkových problémov ich detí. Zber dát prebiehal formou online dotazníka a našu výskumnú vzorku tvorilo 332 rodičov, 179 oslovených počas prvej vlny a 153 počas druhej vlny. Už počas prvej vlny sme zistili zvýšenú úzkosť u rodičov detí s PAS. Počas druhej vlny stúpla miera prežívanej úzkosti, depresie a stresu u rodičov z oboch skupín, avšak významne viac u rodičov detí s PAS. Taktiež medzi prvou a druhou vlnou významne stúplo internalizované maladaptívne správanie detí s PAS. Prejavy depresie, úzkosti a stresu rodičov pozitívne korelovali s maladaptívnym správaním autistických ako aj neurotypických detí, čo naznačuje potrebu terapeutických intervencií pre celé rodiny.

Práca podporená grantmi APVV 15-0045 a APVV 15-0085.